钦定古今图书集成/明伦汇编/闺媛典/第353卷 > 《卫风硕人四章》
## 钦定古今图书集成/明伦汇编/闺媛典/第353卷 > 《卫风硕人四章》

庄姜美而无子，卫人为之赋《硕人》。

硕人其颀，衣锦褧衣。齐侯之子，卫侯之妻。东宫之妹，
邢侯之姨，谭公维私。〈赋也〉

手如柔荑，肤如凝脂，领如蝤蛴，齿如瓠犀，螓首蛾眉，
巧笑倩兮，美目盼兮。〈赋也〉

硕人敖敖，说于农郊。四牡有骄，朱幩镳镳，翟茀以朝。
大夫夙退，无使君劳。〈赋也〉

河水洋洋，北流活活。施罛濊濊，鳣鲔发发。葭菼揭揭。
庶姜孽孽，庶士有朅。〈赋也〉